정조 21년 · 목
西部閑良李義植上言以爲渠父爀武科出身積仕軍門又充訓鍊習讀以斗祿保命矣以庚辰年溫幸陪衛禁軍幸蒙恩資而一自陞資斗祿與允勤自爾落仕未免饑餓之境蓋陪衛諸人同渠父加資者擧皆還屬軍門願蒙一視之澤敎以所訴雖涉猥越爲所重好欲爲之擧及爲稱冤之端不可以瑣屑拔之從長處之之方令戶判論奏南部閑良洪字績等上言以爲庚辰七月溫幸時霖雨如注洪水橫流西氷庫預備船艙沈沒挾船漂流終莫能造成船艙故渠等一江村民達夜盡力移設幕次之時內局提調臣趙雲逵工曹判書臣李鼎輔佐郞臣田光洙招問粧船監官方㣧遐劉俊英等及江村父老曰水勢若此何以渡江父老等對曰雨霽則必有西風抄擇丁壯慣水者數百人上船排立左右挾船不離龍舟使大舶船三隻待西風之起以纜索緊結龍舟掛席曳行事仰達矣俄如所奏西風大作三隻大船曳行龍舟半渡風力漸急纜索不能支堪二隻絕索一隻幾至絕索之境此時危急景色不知至於何地龍舟橫流泊於答島險地迫在瞥眼渠父等以上船扈衛之民萬死搖櫓幸免危境其後三十八年之間數百人中見存只是渠父等十餘人伏聞昨春特施恩典於伊時陪從軍校吏隸及船主等處而渠父等獨未蒙聖澤伏乞考閱日記同被一視之恩敎以戶判以有司之任主管此上言出給査奏東部幼學李春熙上言以爲渠父前同知東▣以故兵使趙啓泰爲忠淸兵使時幕裨適當庚辰年溫幸時與前僉使申光爀同以行宮墻外別巡邏次知擧行而伊時謄錄詳載於該兵營今者溫幸時陪從百官以下至官吏驛卒生存者該道搜訪推報備局擧蒙無前之聖惠而渠父與申光爀俱爲見漏乞蒙天恩敎以一體査奏戶判溫陵守護軍權希福上言以爲渠父鍾金以水剌間房直庚辰年溫幸時隨從伏覩庚辰年溫陽隨駕諸人自朝家採訪無不有甄拔之恩渠父則退伏於楊州外邑之致未得聞此奇獨漏於一視之澤伏乞得蒙天恩敎以一體査奏戶判西部閑良李景春上言以爲渠父興漢隨行司僕書吏庚辰溫幸時與同任書吏朴昌華俱得陪從矣昨年三月朴昌華則陞資實職追榮父母渠父則猥被加資之恩未蒙追榮之典伏乞依朴昌華例渠父興漢特爲實職顯榮戶判北部尹弘道上言以爲渠父得任以堂上譯官曾隨使行貿來翻淸金甁梅及水滸志甲寅呈納於本院矣赴燕譯官之購納書籍得蒙加資之典前後相望渠父尙未蒙一視之澤伏乞令該院照例加資敎以書冊之禁已多年所則雖於不得不緊用於通語之文字議于使臣須有公文然後當爲持來渠之上言中金甁梅水滸志已是最可禁之書名雖翻淸實則雜書其在嚴禁條信法令之道購來之人當用冒禁之律納院在於甲寅云則購來果在何年令該院今日內嚴査如在今後直以勘律之意草記其時灣尹書狀亦爲指名論罪司譯院啓言因尹弘道上言謹依判下嚴査其購來年條則尹得任之入燕在於庚子年册子之購來雖在丙午以後嚴禁之前渠以幺麼象胥之類敢生匪分▣覬之心猥越上言至煩天聽此等之類不可尋常處之請尹弘道令該曹照法嚴繩原上言置之敎以購來在於今前容有可恕之端所謂金甁梅水滸志一是鄙悖淫褻之談一是不經蔑理之書則何敢看作功勞上言請賞卿其各別嚴治司譯院官生朴珉等上言以爲甲辰年因使臣陳達自廟堂以漢語之鹵莽生理之岌嶪無他變通惟是譯院等第稍爲減省使之頻送彼地則言語有習熟之道生理有稍勝之望而最爲矯捄之意覆啓蒙允而以被減人之歸屬無處事遂中寢矣到今渠等情狀轉益危急減省人歸屬之道則依畵員寫字官例以各道監兵營軍官各一窠限區處間姑令許給則被減之人獲免於失所庶可爲生活之資云敎以無論如此捄弊如彼蘇瘼尙無一事措處殊非信令之意此上言出給譯院提擧朔寧幼學尹東元等上言以爲本郡民人之最難資生者有二大弊一則權卜也二則營賑還也所謂權卜自丙申年創立而權設前有民庫錢二千兩取利息酬應邑用矣丙申兩勅後分錢無餘一邑公議始設權卜每年每結別捧二兩式合爲一千三百兩而一年所用不足又有添捧錢穀只此一端民瘼爲甚而至於營賑還則尤不可堪蓋本郡民戶不過二千五百餘戶會付還萬餘石會外營賑穀二萬包年年添耗分給故穀漸多而民益困一民所受至滿二十餘石雖樂歲不可資生竊伏念營賑還若換以戶曹穀名色半留半分分減營賑元數且營賑穀旣爲戶曹名色則以其耗條更設民庫以補官用永罷權卜之侵則公家無減縮之慮一郡可免權卜營賑之二大弊矣如或營賑難換名色則二萬包一幷作錢上納永罷營賑還穀則民可資生渠等去己酉年以還穀之多上言至于萬石作錢而到今營賑之耗復滿萬石今無實效乞令該道逐一稟處慶州幼學朴夢魯等上言以爲渠等卽新羅王之後也四王陵世代寢遠眞封難尋比年以來得其處而本土頑民不知尊畏間多環葬者中有屹然古王陵形不啻宛如與東京誌所載相符渠等曾以此意告于巡營及本府則許令本孫封築守護而伏惟我聖上特垂盛德命道臣羅王諸陵奉審令地方官修封則其爲朝家崇報之典倘復如何哉今崇德殿參奉朴慶泰慨然有志自辦錢米修葺殿齋煥然一新孰不感歎昔在英宗朝辛未因始祖王後孫陳疏特令吏曹實差參奉準限陞令事判下行會迄今四十餘年尙未奉行寧不抑鬱乎陵殿守護等節一依崇義崇仁兩殿規模已爲定式則凡於儀節尙未倣行者此非聖朝之闕典乎乞今有司行會本道奉行之地敎以新羅諸陵之不禁耕牧者道臣守令之責也令該曹嚴飭俾勿如前至於殿官事年前亦有飭敎其所守護之方何以擧行乎一體嚴飭軍威童蒙司空濂上言以爲渠父鉉癸丑年自備賑租一千三百石得除五衛將甲寅年又自備租一千石以補喬桐賑資伏蒙邊將除授之承傳聞渠祖母病谻之報下鄕歸護去年都政得除西林僉使以在外遞職伏乞特界道內一鎭於渠父渠祖母在世之日俾遂便養敎以其在獎勸之道不待渠籲合有一番收用之擧此上言出給兵判○吏曹啓言觀此黃州幼學李漢哲上言則以爲渠父興白與金鼎相除拜園官甲午年先大王親幸時入侍特命銓曹以直長調用矣乙巳年六月都政時追念先朝承傳嚴飭銓官鼎相則擬望繕工奉事渠父尙未參望旣蒙承傳獨漏於銓家之備擬乞蒙一視之恩云問于本曹事判付矣取考承傳册及謄錄則前後調用下敎果如上言而金鼎相首擬蒙點之時興白擬於副望此與漢哲尙未參望之說不無相左而兩人俱蒙恩典一爲一否果爲的實矣敎以直長調用又啓言北部閑良張福維上言以爲渠父折衝益大庚辰年溫幸時以別供上待令司宰監書員陪從而陪從諸人擧蒙天恩渠父獨漏乞蒙天恩云溫幸陪從諸人擧蒙天恩而張益大之獨漏恐合許施而臣曹不敢擅便請上裁敎以此非回啓之事政院不爲微稟以致混下此啓目置之判堂問于戶判一例施行事分付○禮曹啓言觀此西部副護軍洪復浩上言則渠子樂容無子早夭以同姓二十三寸姪樂夏第三子載榮欲爲立後而樂容夫妻俱歿受者無人昌平生員鄭桔上言則渠同姓族孫商鉉嫡妾無子以其十八寸兄仁達第三子濟寧欲爲繼後而商鉉夫妻俱歿受者無人永同幼學金舜若上言則渠同宗舜徽嫡妾無子以其六寸兄舜達第二子世曄欲爲繼後而舜達夫妻俱歿與者無人淸州幼學延世珍上言則渠同姓二十寸兄壽泰嫡妾無子而夫妻俱歿以渠之第三子就賢欲爲繼後而受者無人楊州幼學李鈒上言則渠同姓八寸弟▣嫡妾無子夫妻俱歿將以渠八寸弟鉉第三子濟萬欲爲繼後而鉉夫妻俱歿與者無人淸安幼學延孝源上言則渠嫡妾無子以十寸兄膺天第三子尙沃欲爲繼後而膺天夫妻俱歿與者無人華城進士李▣上言則渠同姓十三寸叔師淳夫妻俱歿以其二十寸弟馨茂第二子會心欲爲立後而受者無人永同故學生金舜希妻韓氏上言則其夫同姓六寸兄舜文嫡妾無子以渠第二子就燁欲爲繼後而舜文夫妻俱歿受者無人全州幼學李克聖上言則渠四寸兄和聖夫妻俱歿以其六寸弟時晦第四子揆在欲爲繼後而受者無人京居故府使閔永喆妻申氏上言以爲其子松無子以十三寸姪前縣令心爀第二子汝祥欲爲繼後而其子夫妻俱歿不得循例呈狀乞令該曹稟處矣父母俱無事當勿施而此等人特許立後旣有受敎請竝特爲立後竝允之又啓言觀此西部故主簿尹汝昇妻任氏上言則渠家翁嫡妾無子以十寸兄義喆子億仁欲爲繼後兩家同議完定家翁不幸身死故義喆終不許與砥平幼學李德曾妻曺氏上言則渠父得雲嫡妾無子昨年身故之後嗣續靡託以渠父二十二寸弟德振第二子寬喆欲爲繼後終不聽施北部前虞候李明會上言則渠卽成宗大王第二男桂城君恂九代奉祀孫不幸無子不祧祠版屬托無入欲以十寸弟日會第二子南柱爲繼後而日會身死懇請於其祖瑩則終不快許乞令該曹稟處其在繼絕之義似當許施而係是人倫重事請竝上裁允之又啓言觀此明川幼學楚班上言以爲渠之十一代祖海昌本以皇朝人東出我國時事蹟之載在謄錄者卽爲考出使其後孫錄名擧案得參於壇門望拜之列云楚海昌東來事蹟雖無臣曹謄錄之所載而旣有甲戌受敎則其爲皇朝人子孫實無可疑請分付京兆更爲溯其來歷詳細考籍後稟處敎以詳考可據文跡及帳籍指一草記又啓言觀此果川幼學李範錫等上言則爲同縣故幼學柳國樑孝行純至請旌褒之典加平幼學申景貞等上言則爲同郡張仲輝羽泰父子純孝卓異請褒美之典乞令該曹稟處柳國樑張仲輝等孝行如是卓絕則該道臣何不採取登聞乎請依新定式今姑置之而屢呈見格及實蹟有無各別詳探歲首抄啓時一體論理狀聞事分付道臣允之又啓言觀此平山幼學李仁天等上言則爲鳳山郡幼學金光燁忠孝卓異行誼表著請褒揚之典事令該曹稟處光燁旣是生存之人且關礪俗之政則施以食物之典似爲便當事係恩賞請上裁允之又啓言觀此醴泉幼學李秉誠上言以爲渠先祖熙寧君贈諡夷靖公袉以親王之子有不世之勳百世不祧重經兵火嫡嗣無人墳墓不守祠版失傳而後孫李時復等屢爲呼籲幸蒙承祀之命而尙未造主特施處分云改造祠版以奉不祧之祀容有許施之道而事在久遠禮宜愼重請上裁允之○兵曹啓言觀此忠州幼學安大觀上言則文成公安裕子孫勿侵軍役事有列聖朝受敎而渠等以文成遺裔世守班名得保儒業近年以來非騎步賤役則乃軍校收布之類竝勿侵軍役事得蒙天恩云文成公旣有興學設敎之大功又有勿侵軍役之受敎則渠等見充賤役宜有稱冤之端請令道臣詳考世派果無差誤則勿侵賤役之意分付允之○刑曹啓言觀此南部崔召史上言則渠夫權應順再昨年八月以冒夜犯禁事定配洪原縣而七旬寡母思戀廢盲亟命攸司以渠替配使垂死之母生前得見云應順之當初定配罪固不輕則不可以渠情理之可矜遽議疏釋請置之允之○義禁府啓言觀此廣州幼學李弘規上言則渠父明誠以前任永春縣監定配於慶源府而渠祖母今年八十有二素抱貞疾重以老病莫保朝夕乞命以渠代父之竄放還渠父俾得母子相面云情理雖甚可矜明誠所坐本自不輕當初酌配又出特敎放還一款有難遽議請置之允之又啓言觀此韓山幼學李獻模上言則渠祖賢錫曾於己巳以生員倡率多士主張疏事而獨未與於褒嘉之典渠父涏乃於辛巳秋竊欲闡揚率爾上言而不間吏讀借製於宋普明者而普明愚迷無知直就己巳疏廳所錄點綴而爲文敍事之際語不詳審竟至逮捕杖死之境伏乞特降昭雪之命云爲父訴冤雖甚矜惻旣無文蹟之公證乃是子孫之私干而事係先朝處分不敢輕議請置之敎以大哉之敎昭揭千秋豈待文淸一言而有是敎也當之者之家獲此恩敎之後死者生者感結幽明而已更有何餘憾乎且況職非朝官身不抵辟則復官與丹書俱非可論以此分付退送○漢城府啓言觀此公州幼學金徽老上言則渠先山在於長湍百餘年守護之地癸丑年京居進士李義用偸葬其母於渠先山至近處渠祖故縣監時彥墳相距爲五十二步單靑龍內坐立皆見之地當初義用偸葬時渠墓奴禁斷則義用敢生兇計與墓奴就訟本官先伏無賴輩三十餘名乘間掘土急急掩棺渠呈于本官置之落科則義用無辭自服卽納侤音而惟事延拖終不掘移乞令攸司嚴治義用之罪卽使掘移云李義用母葬若與金徽老先山相距至近又自本官置之落科已納侤音則尙不掘移事極痛惡而訟理曲直有難遙度請令道臣別定剛明官詳査處決允之又啓言觀此尼城幼學尹光奎上言則渠高祖父母墳山在於公州繼葬五世百餘年守護矣辛亥年故參判李度默子墷勒葬其父於單白虎坐臥俱見之地營邑循私先許入葬末乃巧爲稱托不肯聽理凡歷四道臣七査官而一味推諉彼隻自知理屈終始躱避四年之間一未接訟三昨年陵幸時上言呼籲伏蒙天恩令本官詳査明決始爲親審摘奸而置李墷於落科成給立案而決訟之後稱以宰臣遷窆重大終不督掘故再昨年園幸時更爲上言而下本道行査李墷又不肯就訟拖至三朔之後托於道臣爲之稱病狀聞及承判付有啓下査事焉敢稱病此雖微事有關國綱等敎道臣李亨元始乃不得已招來彼隻行査狀聞而全匿事實各自守護勿復爭訟外若調停息爭內實曲爲彼地天鑑孔昭別下判付命亨元推考而道臣柳焵又公然防塞不肯擧行其年十月陵幸時又爲上言請卽行査督掘啓下本道然後始差本州判官李翊永爲査官更爲摘奸而直驅渠於落科渠不勝冤憤昨年園幸時又爲上言鳴冤特下判付以互相推諉屢煩上徹有今番回啓堂上及特敎判下之後漫漶之道臣一幷越俸一等査官李翊永汰其職前判官沈公著拿處之敎舒川郡守李一曾爲査官置李墷於落科道臣題辭亦依此立落令山在官捧侤音督掘李墷不肯納侤徑自逃去自本道移文京兆使之捉送而京兆回移曰李墷言內自分獲罪於朝家決不投足於營庭京兆威令無奈於夭死之人云云天下豈有如許法理乎伏乞特降明命亟令攸司刻期掘移云矣此訟之彼此立落非止一再互相登徹屢勤飭敎營邑置李墷於落科則在渠道理固當刻期掘移而今至經年晏然自在紀綱所在極爲駭痛李墷捉送該道卽速掘移而毋敢遲延之意請各別嚴飭又啓言南部幼學李墷上言以爲渠父故參判度默墳山在於公州與尹光奎祖山局勢旣別步數且遠光奎恃其强盛屢訟輒屈每煩天聽昨春處分亶出於嚴査息鬧之聖意而營邑之臣見彼隻之屢屈復起乃以掘去渠父之葬看作息鬧之方不顧曲直置渠落科蓋渠父入葬地卽故府使金相直置冢處也金家於癸未年買占築砌被莎植木至於運置石物尹家明知其日後入葬之計而初無一言禁斷矣渠買得於金家而守護多年及夫辛亥營葬光奎始於治壙之日忽有呈官之擧本州判官尹秀東從公論斷尼城縣監趙希鎭據實査報末乃營門決給故仍爲完葬壬子秋光奎又爲起訟判官李種徽以其瞞告嚴辭退斥甲寅光奎上言之後道臣李亨元更不辨覈渠不勝冤迫對擧上言矣特命行査其間五年凡歷四本官兩査官而一沈公著外皆置光奎於落科昨今兩年連以尙未歸一飭敎截嚴營邑惟意扶抑一反前査捉囚墓奴已過一年星火督掘伏乞特命攸司明賜公決云李墷之終不往待又煩天聽事極無嚴請置之卽速下去刻期掘移之意各別嚴飭敎以今番上言抄啓多不照檢各房承旨事極爲駭然不當抄而抄者如許則當抄而見漏亦可推知諸承旨爲先推考且以尹光奎李墷上言言之前以此後更以此訟登聞自道臣焉逭重勘之意至有措辭判下則旣見判下措語於上言循例抄啓此非循私而何當該承宣査出施以不敍之典兩度上言啓下爻周該堂回啓之泛請置之亦涉不察當該判尹爲先從重推考設使訟理至冤往訴營邑抑或一道而査啓出場之後焉敢經歲抗拒於推捉而又敢發惡於府庭者卽愚氓之所不爲李墷爲先付之刑曹照律定配仍令配所道臣嚴刑懲礪事分付又啓言觀此漣川李潗上言則渠卽廣平大君十三代孫再昨年遭父母喪及妻與同生妻之喪新占於先山案對鐵原地任天常希養等藉其勢初呈畿營更誣於江原監營至於督掘已葬之冢以山言之越十二岡以步數論之亦爲五里許且其間復有纍纍冢不問近岡諸人橫禁五里許他道入葬之人乞賜處分云旣越他冢又過五里則任天常之欲爲禁葬極涉不當請詳査公決之意分付道臣允之又啓言觀此南部幼學李允協上言則渠九代祖楊原君憘卽成廟朝親王子也墳山在廣州地數百年守護矣戊戌年山下居姜周炫偸葬其母於單白虎故渠呈本府府尹李明中親摘奸後卽捧掘移侤音矣其後督掘非止一再而周炫無意掘移昨年十月撞破王子墓碣豈有如此變怪乎乞令卽爲掘移又治打破墓碣之罪云姜周炫旣已見落尙不掘移已極可駭打破王子墓碣事未前有各別詳査嚴治之意請分付守臣允之